# 

# נהלי הממונה לעניין יבוא טובין שחל עליהם תקן רשמי

**טיוטה להערות**

**4 מרץ 2018**

# פרק 1: מבוא והגדרות

## כללי

### הקדמה

ההנחיות לעניין יבוא טובין שחל עליהם תקן רשמי רוכזו, עד לפרסום נוהל זה, בין היתר, בנוהל מת"י (מכון התקנים הישראלי) מספר 401 בנושא: בדיקת טובין מיובאים (מתן אישור ת"ר) מהדורה ב' מתאריך 15.11.12 (להלן: נוהל 401).

נוהל זה מחליף את נוהל 401 לעניין ריכוז הנחיות הממונה על התקינה לעניין יבוא טובין שחל עליהם תקן רשמי, וזאת בהתאם לחקיקה ולכל דין הקיים בנושא.

יובהר כי נוהל זה בא בנוסף לסמכויות הפיקוח והאכיפה של הממונה הן לעניין פעולות היבואנים והן לעניין פעולות המעבדות המאושרות והמוכרות, וזאת על פי נהלי האכיפה והפיקוח של הממונה ובהתאם לכל דין.

### 

### חקיקה והוראות רלוונטיות

החקיקה וההוראות הרלוונטיות לעניין נוהל זה הן בין היתר:

1. חוק התקנים, על חקיקות המשנה שהותקנו מכוחו.
2. פקודת היבוא והיצוא, על חקיקות המשנה שהותקנו מכוחה, לרבות צו יבוא חופשי.

### מטרות הנוהל –

1. להבהיר את הרקע הרגולטורי לפעילות מעבדות הבדיקה בהקשר לביצוע בדיקות התאמה לתקן ולמתן אישור עמידה בדרישות הממונה על התקינה לטובין מיובאים ושחרורם מרשות המכס.
2. לפרט את השלבים השונים בתהליך בדיקת טובין מיובאים עד לקבלת אישור הממונה על התקינה.
3. לפרט את מסלולי ההקלות השונים ואת כל הנוגע לסטטוס מפר אמון.

## הגדרות ומונחים

#### **2. הגדרות ומונחים**

#### להלן מונחים והגדרות בהם נעשה שימוש בפרקים השונים של הנוהל:

#### **אישור עמידה בדרישות הממונה** - אישור בדבר עמידה בבדיקת התאמה לדרישות תקן רשמי המתקבל לאחר

#### המלצת מעבדת בדיקה, כאמור בפקודת יבוא יצוא.

#### **אישור בדיקת מעבדה-** אישור דגם או אישור משלוח.

#### **אישור דגם-** אישור של מעבדת בדיקה המסתמך על בדיקה שלפיה דגם של טובין שנבדק עומד בדרישות

#### התקנים הרשמיים החלים עליו.

#### **אישור משלוח-** אישור של מעבדת בדיקה המסתמך על בדיקה של מדגם מטובין מסוים במשלוח מסוים,

#### שלפיו הטובין שנבדקו זהים לדגם הטובין שניתן לגביו אישור דגם.

#### **אישור שחרור מותנה-** שחרור טובין מפיקוח רשות המכס למחסני היבואן, על ידי מעבדת בדיקה, בטרם

#### קיבל היבואן אישור עמידה בדרישות הממונה.

#### **בדיקת השוואה-** בדיקה שמטרתה לוודא שהמוצר המיובא זהה לחלוטין לדגם מוצר שיובא ע"י יבואן אחר.

#### **בדיקת משלוח-** בדיקה של חלק מבדיקות התקן הרשמי שמתבצעת למשלוח ע"פ נספח ש' הרלוונטי.

#### **בקשה של יבואן-** בקשה לקבלת אישור הממונה על התקינה עבור טובין מיובאים.

#### **דגם (של מוצר)- גרסה מסוימת של מוצר המאופיינת על ידי האלמנטים הבאים:**

#### תכן מוגדר אחד, החומרים שממנו הוא עשוי, רכיבים עיקריים זהים,

#### מיוצר בתהליכי ייצור זהים ע"י יצרן אחד, בארץ ייצור/אתר יצור אחד, בעל ערכים תפקודיים נומינליים זהים, והמסומנים על ידי היצרן כדגם אחד (עם סימן).

#### האלמנטים המסוימים המגדירים דגם של מוצר מסוים ייכללו, בהתאם לצורך, בנספח ש' של אותו המוצר.

#### **הצהרה-** הצהרת יבואן שהטובין שבמשלוח מתאים לתקן.

#### **טובין-** לרבות טובין שהוא גם מצרך לפי חוק התקנים.

#### **יבואן-** חברה או פרט שמייבא טובין .

#### **יבואן מפר אימון-** יבואן שהפר הוראות פקודת היבוא והיצוא ע"פ הנחיות הממונה על התקינה, והוגדר

#### ע"י הממונה על התקינה כ"מפר אימון".

#### **מיופי כוח יבואן-** נציג מטעם היבואן המגיש בקשות לשחרור טובין מהמכס .

#### **מצרך-** מטלטלים וכן כל מבנה או מיתקן, אפילו הם מחוברים למקרקעים, להוציא רפואות.

#### **יבואן רשום-** יבואן שנרשם במרשם היבואנים.

#### **מכון התקנים-** המכון כמשמעותו בחוק התקנים.

#### **הממונה על התקינה-** הממונה כמשמעותו בחוק התקנים.

#### **מעבדת בדיקה-** מכון התקנים או מעבדה מוכרת.

#### **מעבדה מוכרת-** מעבדה שהממונה על התקינה נתן לה הכרה לפי סעיף 2י לפקודת היבוא והיצוא.

#### **מעבדה מאושרת-** המכון וכל מי שאושר לעניין זה בכתב על ידי הממונה על התקינה לבדוק את מידת התאמתו

#### של מצרך לתקנים רשמיים מסוימים.

#### **מעבדה מוסמכת-** מעבדה שהוסמכה ע"י הרשות להסמכת מעבדות בכתב, בתחום מתן האישור.

#### **מערכת התקשורת והמידע –** מערכת תקשורת ומידע הכוללת את המידע בדבר פניות יבואנים רשומים

#### למעבדות בדיקה לביצוע בדיקות לשם קבלת אישורי בדיקת מעבדה (ס' 2 יג' לפקודה).

#### **משלוח-** כמות של טובין שהגיעה ארצה יחדיו (באותו כלי תחבורה, באותו נמל ובליווי אותו שטר מטען)

#### **נספח ש'-** נספח לכל תקן רשמי, הקובע כיצד מאשרים דגם ומשלוח של מוצר נתון כולל הגדרת דגם /משפחה

#### כולל תוקף בדיקת הדגם.

#### **קבוצת טובין-** הקבצה של מוצרים לפי פוטנציאל הסיכון הבטיחותי שלהם.

#### **שחרור-** שחרור טובין מפיקוח רשות המכס

#### **ת"ר-** תקן רשמי.

#### **תל"ח-** "תקן לא חל". תל"ח מתקיים כאשר התקן המוזכר בטור ג' של התוספת השנייה לצו יבוא חופשי,

#### אינו חל על הטובין במשלוח. במקרה זה ניתן ללקוח אישור תל"ח תוך ציון כי התקן (הנדרש עפ"י פרט המכס )

#### אינו חל על הטובין במשלוח.

#### **"כמות קטנה"-** משלוח של טובין, שהכמות של דגם או משפחת דגמים שבו קטנה או שווה למפורט

#### ברשימות המפורסמות בנספח 15 של הוראת מנכ"ל 2.6.

#### **משפחה (של דגמים)-**

#### מספר דגמים הזהים במרבית תכונותיהם ורכיביהם העיקריים, אך נבדלים זה מזה במספר תכונות

#### שאינן מהותיות ואשר אין להן השלכות על התאמה לת"ר.

#### האלמנטים המגדירים משפחה של מוצר מסוים ייכללו, בהתאם לצורך, בנספח ש' של אותו המוצר.

#### מטרת ההגדרה היא להקל בבדיקות דגם של מוצרים ממשפחה אחת, ע"י בדיקת השוני בלבד, או

#### בחירת דגם מייצג אחד למשפחה,

#### בכל פעם שיש לבדוק דגם (בבחירת הדגם המייצג, יש להעדיף נטילת דגמים שקיים חשד לגבי עמידתם בדרישות התקן, או השכיחים יותר במשפחה, או כאלה שעדיין לא נבדקו).

# פרק 2: מרשם היבואנים

1. **רישום במרשם**
   1. על פי פקודת היבוא והיצוא, כל היבואנים המייבאים מוצרים שיבואם טעון אישור עמידה בדרישות הממונה חייבים להירשם במרשם היבואנים עוד בטרם היבוא.
   2. מרשם היבואנים ינוהל ע"י הממונה על התקינה במשרד הכלכלה והתעשייה.
   3. החל מתאריך ה – 1 באפריל 2018 יבואן שמעוניין לייבא טובין החל עליהם תקן רשמי ולא יהיה רשום במרשם זה לא יוכל לייבא את המוצרים ולא יוכל למלא טופס בקשה לאישור הטובין המיובאים במערכת מסלול עד להסדרת הרישום.
   4. על היבואן להרשם במרשם כנדרש ולפעול בהתאם להוראות המופיעות במרשם. זאת, מבלי לגרוע מהחובות החלות על היבואן כמפורט בפקודה.
   5. הערת מעבר: יבואן המצוי בסטטוס מפר אמון ב-1.4.2018 יעודכן לו סטטוס הפרת אמון גם במרשם ללא כל הודעה.
2. **ביטול רישום היבואן במרשם היבואנים**

הממונה על התקינה רשאי לבטל את רישומו של יבואן הרשום במרשם או להתלות את הרישום עד לבדיקת הנושא, אם מצא כי מתקיימים התנאים הנדרשים לכך על פי פקודת היבוא והיצוא, בין היתר:

* 1. הרישום בוצע על סמך מידע חלקי, שגוי או מטעה;
  2. היבואן הרשום, ואם הוא תאגיד – הוא או נושא משרה בו, הורשעו בעבירה, שמפאת מהותה,

חומרתה או נסיבותיה אין הוא ראוי לדעת הממונה על התקינה להיכלל במרשם;

* 1. היבואן הרשום הפר הוראה מההוראות לפי פקודת היבוא והיצוא או לפי חוק התקנים;
  2. היבואן הרשום או מי מטעמו סירב לשתף פעולה לשם בירור חשד כי הטובין שיובאו על ידו

אינם עומדים בדרישות התקן הרשמי החל עליהם;

* 1. היבואן הרשום נקבע כמפר אמון בשל הפרות שהוא ביצע, אשר הממונה על התקינה סבר כי

מפאת מהותן, חומרתן או נסיבותיהן אין היבואן ראוי להיכלל במרשם;

* 1. הממונה על התקינה שוכנע כי קיים חשש ממשי לפגיעה בשלומו, בבריאותו או בבטיחותו של

הציבור או באיכות הסביבה.

1. **אמות המידה לתקופת ביטול או התליית הרישום**

תקופת ביטול/התלית הרישום תפוג בהתקיים אחד מהתנאים הבאים:

* 1. תמה תקופת הביטול שקצב הממונה.
  2. חלפו 12 חודשים מיום הביטול.
  3. סיבת הביטול חדלה מלהתקיים (בהתייחס לסעיפים 2.2, 2.6 לעיל בלבד)
  4. היבואן ביצע פעילות מתקנת להנחת דעתו של הממונה).

# פרק 3: קבוצות טובין

1. **מבוא**
   1. צו יבוא חופשי קובע, בין היתר, כי יבוא טובין המפורטים בתוספת השנייה לצו מותנה בעמידה בתנאים המפורטים בטור ג' של אותה תוספת, כאשר לגבי חלק מהתקנים הרשמיים נדרש לצרף אישור עמידה בדרישות הממונה (לרבות אישור שחרור מותנה לצורך שחרור מרשויות המכס, טרם קבלת אישור עמידה בדרישות הממונה).
   2. בהמשך להחלטת הממשלה מס. 1341 מיום 27.01.2002 בדבר הקמת ועדה מקצועית שתבחן את נושא בדיקות התקינה של טובין מיובאים, אימצה הממשלה את מסקנות הועדה בהחלטת מס' 1782 מיום 04.04.2004, והחליטה להטיל על שר התעשייה המסחר והתעסוקה לפעול להקלה בבדיקות התקינה ביבוא, בכפוף להגברת רמת הבקרה והאכיפה. אחד הצעדים שהועדה הציעה לנקוט בו והממשלה אימצה את המלצתה הוא קביעת מדרג של ארבע רמות בדיקה ביבוא לקבוצות טובין שחל עליהם תקן רשמי, לפי רמת סיכון שטמונה בהן לבריאות ובטיחות הציבור או לפי השפעתן על איכות הסביבה. בהמשך, בשנת 2013, תוקנה פקודת היבוא והיצוא, תיקון מס' 2 לפקודה, כך שעל יבוא טובין מסוימים תחול חובה להגשת תצהירים בדבר התאמתם לדרישות התקן הרשמי החל עליהם.
   3. יובהר כי בתיקון האחרון אשר יכנס לתוקף ב-01.04.2018, תיקון מס' 3 לפקודה, הוחלפה הדרישה לתצהיר בדרישה להצהרה בנוסח ובצירוף המסמכים כנדרש.
2. **מטרה**

מטרתו של פרק זה לפרט מה הם משטרי הבדיקות ותנאי השחרור של הטובין בכל אחת מהקבוצות, לרבות המסמכים שעל היבואן להמציא. בנוסף, ההוראות מפרטות העברה בין רמות הבדיקה השונות, וכן מסדירות נהלי התערבות של המשרד בטיפול בבקשה לקבלת אישור עמידה בדרישות הממונה, לרבות צורך הבטחת הפיקוח והאכיפה בשווקים.

1. **מיון הטובין וחלוקה לרמות בדיקה**
   1. ככלל, ימוינו הטובין שלגביהם חלה חובת התאמה לתקן רשמי לארבע קבוצות, במדרג של ארבע רמות בדיקה.
   2. החלוקה תהא לרשימות של תקנים רשמיים.
   3. הרשימות מופיעות באתר משרד הכלכלה, בלינק הבא: <http://www.economy.gov.il/standartization/Import/Pages/ImportCategories.aspx#blank>.
   4. הקבוצות נקבעו לפי רמת הסיכון שטמונה בטובין וכן בהתחשב בניסיון המצטבר שבידי הממונה בפעולות

האכיפה שהוא מבצע.

* 1. יובהר כי החלוקה בין הרמות השונות היא חלוקה בין דרגות שונות של סיכון ואין בהן כדי לקבוע כי אין סיכון במצרך כזה או אחר. ההעברה בין הקבוצות השונות על ידי הממונה תעשה הן בהתאם לניהול הסיכונים הנובע ממהותו של המצרך ומאפייני השימוש בו והן בהתחשב בתוצאות פעולות אכיפה ומידע המתקבל מהשווקים או גורמים רלוונטיים אחרים.

1. **להלן המאפיינים הבסיסיים של קבוצות הטובין האמורות**
   1. **קבוצה מס' 1** -**טובין שרמת הסיכון הטמונה בהם היא הגבוהה ביותר.**

התנאי לשחרור הטובין בקבוצה זו – אישור מעבדת בדיקה לדגם הטובין ("**אישור דגם**") ואישור מעבדת בדיקה למשלוח הטובין ("**בדיקת משלוח**") וכל זאת בהתאם לסטטוס היבואן וכמפורט בפרק 3:"אישור משלוחים".

* 1. **קבוצה מס' 2** -**טובין שרמת הסיכון הטמונה בהם היא בינונית.**

התנאי לשחרור הטובין בקבוצה זו – הצגת "**אישור דגם**" ובנוסף הגשת "**הצהרה**" בחתימתו כי הטובין שבמשלוח עומדים בדרישות התקן הרשמי וכי הטובין תואמים את הדגם שנבדק ואושר ע"י מעבדת בדיקה ב"אישור הדגם" שצרף לבקשתו.

* 1. **קבוצה מס' 3** **- טובין שרמת הסיכון הטמונה בהם היא נמוכה.**

התנאי לשחרור טובין בקבוצה זו - הגשת **הצהרה** בחתימת היבואן בדבר התאמת הטובין לדרישות התקן הרשמי הזה כפי שמפורט בהמשך.

* 1. **קבוצה מס' 4** **– טובין המיועדים לשימוש בתעשייה בלבד, ולא ע"י הצרכן.**

שחרור טובין אלה לא יהא מותנה בקבלת אישור עמידה בדרישות הממונה או אישור שחרור מותנה ויינתן לגביהם **פטור מראש** לפי סעיף 2(ג)(2) לצו יבוא חופשי על ידי הממונה.

* 1. טובין שנקבע לגבם תקן רשמי לראשונה ישויכו לקבוצה מס' 1 לתקופה של שנה מיום אכרזתם כאמור ובשנה זו תידרש לשם מתן אישור עמידה בדרישות הממונה בדיקת מעבדת בדיקה בדבר עמידה בדרישות התקן הרשמי, אלא אם כן נקבע מפורשות אחרת. לאחר תום השנה, יסווגו הטובין לקבוצות השונות.
  2. בידי היבואן, בכל שלב בתהליך הטיפול בבקשה, הברירה בין עמידה בתנאים לפי הוראות אלה ובין חזרה למסלול של בדיקת עמידה בדרישות התקן הרשמי ע"י מעבדת בדיקה (בהתאם לקבוע לגבי קבוצה מס' 1). לשם כך, על היבואן לצרף בקשה מפורשת ובכתב.
  3. הממונה רשאי לעדכן את רשימות התקנים בקבוצות מעת לעת, בהתאם לשינויים שחלים בתקנים הרשמיים, לאור ממצאים באכיפה בשווקים והניסיון המקצועי שנצבר, ובהתאם להוראות הפקודה.

1. **מסמכים**

**מכוח התוספת לפקודה ("יבואן רשום" – חובה לשמור פרטים ומסמכים) ומכוח סעיף 2ו. לפקודה, יבואן המייבא טובין השייך לקבוצות 1, 2, 3 כנ"ל, חייב להחזיק את המסמכים כלהלן:**

* 1. **תיק מוצר לדגם לטובין מקבוצה מס' 1  יכלול כל אלה**  –
     1. תעודת התאמה לתקן ישראלי רשמי (תעודת אישור דגם) שניתנה על ידי מעבדת בדיקה, לרבות פרטי הטובין ותיאורם המאפשר זיהוי באופן חד ערכי של הטובין לדגם המאושר.
     2. פרטי היבואן וכן פרטי הספק והיצרן לרבות כתובות ודרכי הקשר.
     3. צילום של הטובין ואריזת הטובין , לרבות תוויות סימון, כפי שמשווק ונמכר בארץ.
     4. תלונות שהתקבלו אצל היבואן לגבי סיכונים שנגרמו מהטובין או שעלולים להיגרם, לשלומו, בריאותו או בטיחותו של אדם מהטובין או לאיכות הסביבה והכול בהתאם לחובה לפי סעיף 9(א2)(3) לחוק התקנים.
     5. הודעות שהעביר היבואן לממונה התקינה בהתאם לחובתו לפי סעיף 9(א2)(1) ו-(2) בדבר אי עמידת הטובין בתקן רשמי או בדבר ההסתברות הגבוהה לאי עמידתו או הודעה שנתן לממונה על התקינה בשל פגיעה שנגרמה או שעלולה להיגרם לשלומו, בריאותו או בטיחותו של אדם והכול לרבות פירוט פעולות תיקון או מניעה שנקט.
     6. תיעוד ערוצי ההפצה של סוגי הטובין.
     7. לכל משלוח:
        1. אישורי שחרור מותנה של הטובין מבית המכס ואישורי בדיקות המשלוחים שניתנו לטובין על ידי מעבדת הבדיקה.
        2. אישור על עמידה בדרישות הממונה.
        3. חשבון מכר, רשומון כמשמעותו בסעיף 24 לפקודת המכס, שטר מסירה כמשמעותו בסעיף 18 לפקודת המכס.
        4. מספרי אצוות ומספרים סידוריים (אם יש כאלו לטובין שבמשלוח).
  2. **תיק מוצר לדגם לטובין מקבוצה מס' 2  יכלול כל אלה**  –
     1. תעודת התאמה לתקן ישראלי רשמי (תעודת אישור דגם) שניתנה על ידי מעבדת בדיקה, לרבות פרטי הטובין ותיאורם המאפשר זיהוי באופן חד ערכי של הטובין לדגם המאושר.
     2. פרטי היבואן וכן פרטי הספק והיצרן לרבות כתובות ודרכי הקשר.
     3. צילום של הטובין ואריזת הטובין , לרבות תוויות סימון, כפי שמשווק ונמכר בארץ.
     4. תלונות שהתקבלו אצל היבואן לגבי סיכונים שנגרמו מהטובין או שעלולים להיגרם, לשלומו, בריאותו או בטיחותו של אדם מהטובין או לאיכות הסביבה והכול בהתאם לחובה לפי סעיף 9(א2)(3) לחוק התקנים.
     5. הודעות שהעביר היבואן לממונה התקינה בהתאם לחובתו לפי סעיף 9(א2)(1) ו-(2) בדבר אי עמידת הטובין בתקן רשמי או בדבר ההסתברות הגבוהה לאי עמידתו או הודעה שנתן לממונה על התקינה בשל פגיעה שנגרמה או שעלולה להיגרם לשלומו, בריאותו או בטיחותו של אדם והכול לרבות

פירוט פעולות תיקון או מניעה שנקט.

* + 1. תיעוד ערוצי ההפצה של סוגי הטובין.
    2. **לכל משלוח:**
       1. אישור על עמידה בדרישות הממונה.
       2. חשבון מכר, רשומון כמשמעותו בסעיף 24 לפקודת המכס, שטר מסירה כמשמעותו בסעיף 18 לפקודת המכס.
       3. מספרי אצוות ומספרים סידוריים (אם יש כאלו לטובין שבמשלוח.
       4. העתק הצהרת היבואן (על גבי נספח א' שלהלן), להתאמת הטובין לדרישות התקנים הרשמיים החלים עליו כפי שמסר אותה לממונה או למי מטעמו והנתמכת באחד או יותר מהמסמכים הבאים:
    3. אישור היצרן או הספק על התאמת הטובין שבמשלוח לדגם הטובין שאושר, כאמור בסעיף 5.2.1
    4. תיעוד לרבות צילומים של הטובין שבמשלוח המאפשרים לקבוע כי הטובין זהים לדגם שאושר.
    5. בדיקת השוואה של הטובין שבמשלוח שבצעה מעבדה מוסמכת ישראלית (או מכון התקנים) כי יש זהות בין הטובין שבמשלוח לבין הדגם המאושר.
  1. **תיק מוצר לדגם לטובין מקבוצה מספר 3 (טובין שרמת הסיכון הטמונה בהם היא נמוכה ) יכלול כל אלה  –** 
     1. תעודת בדיקה המעידה על התאמת דגם הטובין לתקן הרשמי הישראלי או לתקן הבינ"ל שאומץ על ידי התקן הישראלי הרשמי, שנתנה על ידי אחת מאלו:
        1. מעבדה מוסמכת ישראלית או מכון התקנים.
        2. מעבדה שמקום מושבה אינו בישראל והמוסמכת על ידי גוף הסמכה החתום על האמנה ב ILAC
        3. מעבדת הייצרן ובתנאי שהנה מוסמכת על ידי גוף הסמכה החתום על האמנה ב ILAC
     2. כל הנדרש לגבי טובין מקבוצה 2 כאמור בסעיף 5.2.2 עד 5.2.7 (מ 5.2.7.1 עד 5.2.7.3) לעיל.
     3. העתק הצהרת היבואן (על גבי נספח א' שלהלן), להתאמת הטובין שבמשלוח לדרישות התקנים הרשמיים החלים עליו והנתמכת באחד או יותר מהמסמכים הבאים:
        1. אישור היצרן או הספק על התאמת הטובין שבמשלוח לדגם הטובין שאושר, כאמור בסעיף (5.3.1),
        2. תיעוד לרבות צילומים של הטובין שבמשלוח המאפשרים לקבוע כי הטובין זהים לדגם שאושר.
        3. בדיקת השוואה של הטובין שבמשלוח שבצעה מעבדה מוסמכת ישראלית (או מכון התקנים) כי יש זהות בין הטובין שבמשלוח לבין הדגם המאושר.

**נספח א': הצהרת יבואן לטובין שבקבוצה 2 ו- 3**

**הצהרת היבואן נלוות לבקשה למתן אישור תקן רשמי**

לפי התוספת השנייה לצו יבוא חופשי, על עדכוניו מעת לעת

לכבוד: **הממונה על התקינה במשרד הכלכלה** והתעשייה

בהמשך לבקשה מס' **\_\_\_\_**למתן אישור תקן רשמי אשר הוגשה באמצעות המערכת הממוחשבת לממונה על התקינה ביום \_\_\_\_\_\_\_\_ולאחר שהוזהרתי כי עליי להצהיר אמת וכי אהיה צפוי לעונשים הקבועים בחוק אם לא אעשה כן, אני מצהיר לגבי המשלוח המפורט כלהלן:

1. **פרטים בדבר היבוא והטובין**

|  |  |  |  |  |  |
| --- | --- | --- | --- | --- | --- |
| **פרטי היבואן** | | **פרטי הספק** | | **פרטי עמיל מכס** | |
| שם היבואן: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  כתובת היבואן:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_היקף את הספרה הנכונה והשלם:  1. עוסק מורשה מס' \_\_\_\_\_\_\_\_\_  2. ח.פ \_\_\_\_\_\_\_\_\_\_\_\_\_\_\_\_  3. מס' עמותה/ מלכ"ר \_\_\_\_\_\_\_\_\_  4.אחר\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | שם הספק : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  כתובת הספק : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | שם עמיל מכס: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  כתובת עמיל המכס:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |
| **ארץ יבוא** | **חשבון ספק** | **מס שטר מטען** | **שם אוניה**  **/טיסה** | **נמל יבוא** | **תאריך כניסה**  **לנמל** |
|  |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
|  | **פרט מכס** | **תיאור הטובין** | **קבוצת**  **הטובין**\* | **דגם** | **שם יצרן** | **ארץ**  **יצור/מקור** | **כמות ויח' מידה** |
| 1 |  |  |  |  |  |  |  |
| 2 |  |  |  |  |  |  |  |
| 3 |  |  |  |  |  |  |  |
| 4 |  |  |  |  |  |  |  |

\* יש למלא מספר הקבוצה לה שייך הטובין

2. הטובין המיובאים תואמים את הדגם שנבדק על ידי מעבדת הבדיקה:.............,בבדיקת אב טיפוס/דגם כפי

שמפורט להלן (לעניין טובין שבקבוצה 2):

|  |  |  |  |  |
| --- | --- | --- | --- | --- |
|  | תיאור הטובין (כולל דגם) | מס' תקן לפיו נבדק  ואושר אב טיפוס/דגם | מס' תעודת בדיקה של  אב טיפוס/דגם | תאריך אישור  אב טיפוס/דגם |
| 1 |  |  |  |  |
| 2 |  |  |  |  |
| 3 |  |  |  |  |
| 4 |  |  |  |  |

3. הטובין עומדים בדרישות התקנים הרשמיים החלים עליהם כפי שמפורט להלן:

|  |  |  |  |  |
| --- | --- | --- | --- | --- |
|  | תיאור הטובין (כולל דגם) | מס' תקן | | |
| מתאים לתקן כולו | מתאים לתקן למעט  סעיפים | מתאים לסעיפי  התקן\* |
| 1 |  |  |  |  |
| 2 |  |  |  |  |
| 3 |  |  |  |  |
| 4 |  |  |  |  |

* \* רלוונטי למקרים, בהם רק חלק מסעיפי התקן נמצאים בקב' 2 או 3

**הצהרתי זו בדבר עמידת הטובין בדרישות התקנים הרשמיים החלים עליהם נסמכת על כך שווידאתי שהטובין שבמשלוח זהים לאישורי דגם המצויים ברשותי ושמורים אצלי בתיק המוצר, כנדרש בתוספת לפקודת היבוא והיצוא.**

4. אני מתחייב לשווק את הטובין רק לאחר שסימנתי אותם בהתאם להוראות הסימון של התקן הרשמי.

5. אני מתחייב לשווק את הטובין רק לאחר שתיקנתי את כל הליקויים הקיימים בהם, כמפורט בהצהרתי לעיל, ווידאתי כי הטובין

תואמים את דרישות התקנים הרשמיים החלים עליהם.

6. אני מתחייב להחזיק בתיק מוצר לדגם,אשר הוכן בהתאם לנדרש על פי פקודת היבוא והיצוא ולהוראות הממונה על התקינה ולפי קבוצה לה שייך הטובין שבתצהיר, במשך 7 שנים מיום השחרור האחרון של דגם הטובין ולאפשר לממונה על התקינה ולמי שהסמיך לעניין זה לעיין בתיק מוצר לדגם במהלך ביצוע ביקורת לפי הוראות חוק התקנים ופקודת היבוא והיצוא.

7. אני מצהיר כי קראתי את הוראות הממונה על התקינה וכי אני מכיר את הדין החל על יבוא הטובין, ובכלל זה :

(א) במידה שיימצאו בשוק טובין השייכים למשלוח זה והם אינם הטובין עליהם הצהרתי בבקשה זו, רשאי הממונה על התקינה וכל

אדם שהוסמך לכך על ידי הממונה לתפוס ולעכב את הטובין עד לבדיקת מידת ההתאמה של הטובין לדרישות תקן רשמי. בנסיבות אלו.

(ב) במידה שיימצאו בשוק טובין השייכים למשלוח זה והם אינם עומדים בדרישות תקן רשמי ו/או הם אינם הטובין עליהם

הצהרתי בבקשה זו, רשאי הממונה על התקינה לקבוע מגבלות שונות בדבר שחרור טובין המיובאים על ידי בהתאם להוראות נוהל זה ועל פי כל דין.

(ג) במידה שנמצא כי הטובין שייבאתי במשלוח זה אינם עומדים בדרישות התקן הרשמי, רשאי הממונה על התקינה, בנוסף לכל

הסמכויות שמוקנות לו בחוק התקנים ובפקודת היבוא והיצוא, לחייב אותי, בין היתר, לפרסם הודעה לציבור ולבצע recall על חשבוני, בנוסח ובתנאים שיקבע. במידה ולא אפרסם כנדרש, רשאי הממונה לפרסם במקומי, תוך שישית עלי את העלויות לכך.

(ד) נמצאו הטובין בנסיבות האמורות בסעיפים (א) ו- (ב) שלעיל, רשאי הממונה על התקינה לפרסם אזהרה לציבור בדבר חשש

לפגיעה בבטיחות הציבור/ בבריאות הציבור או באיכות הסביבה.

8. בנוסף לאמור לעיל, ידוע לי כי על בסיס הצהרתי זו יינתן לי אישור עמידה בדרישות הממונה על התקינה לשחרור הטובין מהמכס וכן לצורכי שיווק ומכירה וכי במידה שיימצא כי הצהרתי שקרית, אהיה צפוי לעונש הקבוע בחוק.

זה שמי, זו חתימתי ותוכן הצהרתי לעניין משלוח טובין זה (חשבון ספק \_\_\_\_\_\_\_\_\_\_\_\_\_\_\_

שטר מטען \_\_\_\_\_\_\_\_\_\_\_\_\_\_\_\_\_\_ ) .

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

חותמת החברה/היבואן או בא כוחו חתימה ותפקיד תאריך

# פרק 4: אישור דגם

### הקדמה

* 1. כאמור לעיל, מוינו טובין מיובאים שחל עליהם תקן רשמי לארבע רמות של משטר בדיקה לפי רמת

הסיכון הטמונה בהם.

* 1. אישור דגם נדרש לשם אישור שחרור מהמכס וקבלת אישור עמידה בדרישות הממונה לטובין

המשויכים לקבוצת התקנים 1 ו2.

### 

### מה הוא אישור דגם

#### **אישור דגם** הוא אישור של מעבדת בדיקה המסתמך על בדיקה שלפיה דגם של טובין/מוצר שנבדק עומד בדרישות התקנים הרשמיים החלים עליו. זהו אישור הניתן פרטנית לדגם וכאשר מדובר במשלוח המכיל מספר דגמים שונים, כל דגם במשלוח יידרש לאישור דגם נפרד.

#### **דגם (של טובין / מוצר)-** גרסה מסוימת של מוצר המאופיינת על ידי האלמנטים הבאים: תכן מוגדר אחד, החומרים שממנו הוא עשוי, רכיבים עיקריים זהים, מיוצר בתהליכי ייצור זהים ע"י יצרן אחד, בארץ ייצור/אתר יצור אחד, בעל ערכים תפקודיים נומינליים זהים, והמסומנים על ידי היצרן כדגם אחד (עם סימן). האלמנטים המסוימים המגדירים דגם של מוצר מסוים ייכללו, בהתאם לצורך, בנספח ש' של אותו המוצר.

**נספחי ה "ש" מפורסמים באתר האינטרנט של מינהל התקינה.**

### מי יכול לתת אישורי דגם

אישור דגם יינתן על ידי מעבדת בדיקה כהגדרתה בפקודת היבוא והיצוא ובהתאם להוראות הממונה לעניין הכרה במעבדות.

### מתי ניתן להגיש בקשה לקבלת אישור דגם

* 1. טרם הבאת המשלוח לישראל.
  2. לאחר הבאת המשלוח לישראל.

כדי להקטין את הסיכון שלמשלוח שלם לא יינתן אישור עמידה בדרישות הממונה (המשלוח לא יתאים לדרישות התקן) מומלץ ליבואן לאשר את הדגם במעבדת הבדיקה טרם התחלת ייבוא משלוחים מסחריים.

### הליך הטיפול בבדיקת דגם שנתגלו בו ליקויים

* 1. היבואן יקבל תעודת בדיקה עם מסקנה שלילית.
  2. אם מדובר בליקויים הניתנים לסילוק, היבואן רשאי להציג למעבדה בשנית את דגם המוצר שבו סולקו כל הליקויים.
  3. נציג המעבדה יוודא סילוקם של הליקויים בדוגמה. סולקו הליקויים והטובין נמצא מתאים לכל סעיפי התקן הרשמיים תוצא ליבואן תעודה הכוללת את פירוט סעיפי התקן בהם התגלו אי התאמות שסולקו.
  4. המעבדה תפיק תעודת דגם חיובית המסתמכת על הבדיקה הראשונה בה פורטו הליקויים ותעודת סילוק הליקויים ותשמור את היסטוריית בדיקות הדגם של המוצר, לתקופה שלא תפחת מ-7 שנים.
  5. מומלץ ליבואן לגבי משלוחי טובין, בהם במסגרת אישור דגם נמצאו ליקויים, לבצע את תיקון הליקויים בחו"ל טרם היבוא. במידה ולא סולקו הליקויים בחו"ל יש להודיע מראש על כך למעבדה הבודקת.
  6. אם מדובר בבדיקה לצורך אישור דגם המתבצעת לאחר הבאת המשלוח לישראל, נטילת הדוגמה הנבדקת תתבצע לפי ההוראות לעניין בדיקת זיהוי ונטילה למשלוח (כפי שיפורט להלן, והבדיקה לצורך מתן אישור הדגם תתבצע לפי כל סעיפי התקן הרשמיים.

### תוקף אישור דגם

תוקפו של אישור הדגם יהיה כמפורט בנספח ה ש' הישים אלא אם כן צוין אחרת ברשימה שפרסם הממונה באתר האינטרנט של מינהל התקינה.

* 1. התאריך הקובע הנו תאריך מתן המסקנה בבדיקת הדגם כפי שיופיע בתעודה שתפיק מעבדת בדיקה.
  2. תוקף האישור יפוג בכל אחד מהמקרים הבאים:
     1. יעודכן התקן, באופן שמדובר בשינוי בעל השפעה על אישור הדגם, כפי שייקבע על ידי הממונה לאחר ההכרזה על עדכון התקן הרשמי;
     2. חל שינוי במוצר (החומרים שממנו הוא עשוי, רכיבים, תהליכי, יצרן אחד, ארץ ייצור, אתר יצור, ערכים תפקודיים נומינליים וכד'), באופן שלדעתה המקצועית של מעבדת הבדיקה יש בכך כדי להשפיע על אישור הדגם. באחריות היבואן להביא לידיעת מעבדת הבדיקה על כל שינוי במוצר שלגביו הוא מתבקש להסתמך על אישור הדגם שניתן על ידה.
     3. בחלוף פרק הזמן שנקבע כאמור לעיל.

### בדיקת השוואה לאישור דגם שניתן ליבואן אחר

### יבואן רשאי לבקש ממעבדת בדיקה אישור דגם לטובין בהתבסס על "אישור דגם" שהופק על ידה לדגם שהוצג על ידי יבואן אחר, וזאת אם הטובין שאותם הוא מעוניין לייבא הם מאותו דגם ובהתקיים התנאים הבאים:

* 1. אישור הדגם עליו מבקשים להסתמך עדיין בתוקף .
  2. מעבדת הבדיקה ביצעה בדיקת השוואה בפועל בין שני הדגמים ומצאה זהות מוחלטת ביניהם.
  3. בדיקת ההשוואה תכלול לפחות את סעיפי הבדיקה הנדרשים על פי נספח ה"ש" הרלוונטי למשלוח ובדיקות נוספות שייקבעו על ידי המעבדה בכדי שתוכל לדעתה המקצועית לאשר זהות מוחלטת בין הדגמים.
  4. במקרה שאישרה מעבדת הבדיקה את ההסתמכות על אישור הדגם הקיים, תפיק ליבואן המבקש:
     1. אישור דגם הכולל את הפרטים שלו.
     2. באישור הדגם יצוין שהאישור ניתן על סמך תעודת בדיקת דגם שהוצאה ליבואן אחר, תוך ציון מספרה של תעודת בדיקת הדגם האמורה ותעודה המאשרת כי בדיקת ההשוואה נמצאה חיובית.

# פרק 5: אישור משלוחים

## 

### הקדמה

* 1. הטיפול במשלוחים מתבצע בהתאם לסיווג לקבוצת הטובין כפי שפורט לעיל בפרק 3.
  2. בדיקת המשלוח לשם מתן אישור עמידה בדרישות הממונה תתבצע בהתאם למפורט בפרק זה.

### סוגי האישורים לשחרור משלוחים:

#### **אישור עמידה בדרישות הממונה**:

#### אישור זה ינתן למשלוחים במקרים הבאים:

#### אישור טובין שבקבוצה 1 בדבר עמידה בבדיקת התאמה לדרישות תקן רשמי המתקבל לאחר אישור מעבדת בדיקה (בין אם לאחר אישור שחרור מותנה ובין אם לאחר בדיקת המשלוח בחזקת המכס).

#### אישור בהסתמך על הצהרות.

#### אישור במסגרת תו תקן

#### אישור תל"ח

#### **אישור שחרור מותנה-**

#### אישור זה יינתן לשחרור טובין מפיקוח רשות המכס למחסני היבואן, על ידי מעבדת בדיקה, בטרם קיבל היבואן אישור עמידה בדרישות הממונה ותחת התחייבות היבואן שלא להפיץ/למכור את הטובין עד לקבלת אישור הממונה, לעיתים תוך דרישת ערובה כמפורט להלן.

### אישור עמידה בדרישות הממונה - פירוט

### אישור תל"ח – " תקן לא חל"

* + 1. ככלל, במידה ויבואן מבקש לקבל אישור כי התקן לא חל על הטובין שבמשלוח, יגיש היבואן בקשה מתאימה למערכת התקשורת והמידע והיא תועבר לבדיקה של מכון התקנים וזאת אל מול התקן שנקבע ועובד על ידי המכון, בהתאם להוראות סעיפים 6 ו-7 לחוק התקנים.
    2. בכדי לקבוע כי תקן לא חל על מוצר מסויים על מכון התקנים לבדוק את מסמכי המוצר אל מול הגדרת חלות התקן, ויכול במקרה שלא ניתן להסתפק במסמכי המוצר, לבחון גם את המוצר עצמו (בחינה שאינה מצריכה בדיקת מעבדה) ולהכריע בשאלה.
    3. המכון יבחן את הבקשה ובמידה וימצא כי יש הצדקה למתן אישור התל"ח ישגר המכון למערכת הממונה המלצה למתן אישור תל"ח והאישור יופק באמצעות מערכת הממונה.
    4. במידה וימצא על ידי המכון כי אין הצדקה לאישור תל"ח הוא ישיב ליבואן כי התקן חל, ועל כן יש לפעול בהתאם להוראות הממונה.
    5. במידה והוגשה בקשה לאישור טובין לפי קבוצה 1 או קבוצה 2 למעבדת בדיקה, והמעבדה הגיעה למסקנה שהתקן המצוין בצי"ח מול פרט המכס אינו חל על הטובין שעבורו הוגשה הבקשה, תשיב ליבואן כי עליו להגיש בקשה מתאימה למכון התקנים.
    6. אישור התל"ח יהווה למעשה אישור שחרור למכס (שכן יש בו אמירה כי לא נדרש אישור עמידה בדרישות הממונה).

### אישור במסגרת תו תקן

#### בהתאם לסעיף 11 (ב) לחוק התקנים כל המייצר מצרך המתאים לדרישות תקן או תקן רשמי רשאי לפי היתר מאת המכון לסמן את המצרך בתו תקן. המכון רשאי בכל עת לבטל היתר כזה.

#### בהתאם לסעיף 11 (ג) לחוק, לא יסמן אדם כל חומר וכל מוצר בתו תקן, אלא בתוקף היתר שניתן כאמור.

#### משלוחי טובין מיובאים המסומנים בתו תקן כנדרש, יקבלו את אישור עמידה בדרישות הממונה כמפורט להלן:

* + - 1. יבואן יגיש בקשה למכון התקנים לשחרור ולאישור טובין המסומנים בתו-תקן.
      2. אם ינתן אישור המכון כמבוקש, יופק אישור עמידה בדרישות הממונה וניתן יהיה לשחרר את המשלוח.

### אישור עמידה בדרישות הממונה בהסתמך על הצהרות

* + 1. **קבוצת טובין 3 – הצהרה בלבד**
       1. בקשות לקבלת אישור הממונה לטובין המסווגים בקבוצה זו יוגשו למערכת הממונה והן ינותבו למכון התקנים.
       2. להצהרות יצורפו מסמכי המשלוח הבאים: שטר מטען, חשבון ספק וכל מסמך שיאפשר למעבדה לבחון שיוך הטובין לקבוצה 3.
       3. המכון יאמת כי ההצהרה מולאה עבור טובין שאכן מסווגים בקבוצה זו , מולאו כל הפרטים הנדרשים וכי כל הפרטים תואמים את פרטי מסמכי המשלוח.
       4. בהתקיים כל הנ"ל ישגר המכון למערכת הממונה את אישורו והמערכת תפיק את אישור העמידה בדרישות הממונה.
    2. **קבוצת טובין 2 - הצהרה המתבססת על אישור דגם** 
       1. בקשות לקבלת אישור הממונה לטובין המסווגים בקבוצה זו יוגשו למערכת הממונה והן ינותבו למעבדת הבדיקה לפי בחירת היבואן ובתנאי שזו המעבדה שבצעה את אישור הדגם.
       2. להצהרות יצורפו מסמכי המשלוח הבאים: שטר מטען, חשבון ספק וכל מסמך שיאפשר למעבדה לבחון שיוך הטובין לקבוצה 2, וכן את אישור הדגם שעליו מתבססת הבקשה.
       3. מעבדת הבדיקה תאמת כי ההצהרה מולאה עבור טובין שאכן מסווגים בקבוצה זו , מולאו כל הפרטים הנדרשים, כל הפרטים תואמים את פרטי מסמכי המשלוח וקיים אישור דגם בתוקף (עבור טובין בקבוצה 2ב תודא המעבדה כי צורפו גם אסמכתאות ששימשו את היבואן לצורך העדה על התאמת המשלוח לדגם המאושר.
       4. בהתקיים כל הנ"ל תשגר המעבדה למערכת הממונה את אישור בדיקת המעבדה (בדיקת ההצהרה) והמערכת תפיק את אישור העמידה בדרישות הממונה.

### אישור הממונה למשלוחים בקבוצת טובין 1

#### **לשם קבלת "אישור על עמידה בדרישות הממונה על התקינה" יידרש אישור בדיקת מעבדה למשלוח באחת משתי החלופות הבאות:**

#### לאחר **אישור שחרור מותנה-** שחרור טובין מפיקוח רשות המכס למחסני היבואן, על ידי מעבדת בדיקה, בטרם קיבל היבואן אישור עמידה בדרישות הממונה.

#### **בדיקה כאשר המשלוח עדיין בחזקת המכס –** בדיקה זו מתבצעת למעשה בדרך של מתן **"אישור להוצאת דוגמה מהמכס"** על ידי מעבדת הבדיקה. המעבדה תבדוק דוגמה זו ותמשיך בתהליך בהתאם לתוצאות.

#### **מתי ניתן להגיש בקשה לקבלת אישור על עמידה בדרישות הממונה על התקינה למשלוח:**

* + - 1. טרם הבאת המשלוח לישראל.
      2. לאחר הבאת המשלוח לישראל וטרם שחרורו מהמכס.

#### **הליך בדיקת ואישור משלוח – כללי:**

* + - 1. קליטת הבקשה במעבדת הבדיקה.
      2. בדיקת מסמכי הבקשה, לרבות סטטוס היבואן;
      3. החלטה אם ניתן לתת **אישור שחרור מותנה ובאיזה תנאים (האם נדרשת ערובה)**.
      4. בדיקת זיהוי ונטילה (במחסני היבואן אם ניתן אישור שחרור מותנה, או במכס).
      5. בדיקת משלוח לפי נספח ה "ש" הרלוונטי (בין אם שוחרר בשחרור מותנה ובין אם נבדק בחזקת המכס) על ידי מעבדת הבדיקה ושליחת **אישור המשלוח למערכת הממונה** כתנאי למתן **"אישור העמידה בדרישות הממונה על התקינה"**.

#### **בדיקת מסמכי הבקשה**

* + - 1. היבואן יעביר למעבדת הבדיקה באמצעות מערכת הממונה בקשה לקבלת אישור על עמידה בדרישות הממונה על התקינה .
      2. היבואן יצרף לבקשה את חשבון מכר, שטר מסירה, הצהרות (אם נדרש), רשימת תכולה (packing list), התייחסות האם מדובר בטובין משומשים, וכל מסמך רלוונטי אחר שנדרש לטובין הספציפי הנכלל במשלוח.
      3. נציגי מעבדת הבדיקה יבדקו קיומם והתאמתם של כל המסמכים הנדרשים כמפורט לעיל. היבואן יכול למחוק את המחירים בחשבון הספק למעט במקרים בהם נדרשת הפקדה של ערבות בנקאית. אופן הטיפול בקבלת וטיפול בערבויות מפורט בנוהל נפרד לעניין זה.
      4. נציגי מעבדת הבדיקה יבדקו בהתייחס לטופס "הבקשה":

1. האם הנתונים שמולאו בו תואמים לנתוני חשבון הספק ושטר המטען.
2. סטטוס היבואן במרשם היבואנים.
3. סטטוס של היבואן לעניין ההקלות.
4. האם קיים אישור דגם תקף לטובין המתוארים במסמכי הבקשה.
5. נציגי מעבדת הבדיקה יהיו רשאים לבקש השלמות של מסמכים מהיבואן ככל שיימצא שאלו חסרים בבקשה.
6. מצאה מעבדת בדיקה כי המסמכים שהוגשו מעלים חשש למידע כוזב או שגוי, תעביר את המסמכים והמידע לממונה על התקינה ותמשיך לפעול בהתאם להנחייתו.

#### **החלטה אם לתת אישור שחרור מותנה או לבדוק כשהמשלוח עדיין בחזקת המכס**

* + - 1. ככל שנמצא כי כל המסמכים הוגשו כנדרש והיבואן אינו בסטטוס מפר אמון, ואין הנחיה אחרת של הממונה, יקבל היבואן מהמעבדה אישור שחרור מותנה מהמכס תחת התחייבותו להשאיר את הטובין ברשותו ולאחסן את המשלוח בשלמותו במחסניו עד לקבלת אישור הממונה על התקינה.
      2. אישור השחרור המותנה יכול להינתן גם תחת הפקדת ערובה מהסיבות ובאופן שיפורט בהמשך.
      3. ככל שנמצא כי לא ניתן לתת אישור שחרור מותנה, יכולה מעבדת הבדיקה להפיק **אישור להוצאת דוגמה מהמכס"** ולהשלים את ההליך ללא מתן אישור השחרור המותנה.

#### **זיהוי ונטילה**

* + - 1. לצורך ביצוע בדיקת ה "ש" ידגום נציג המעבדה את המוצרים מתוך המשלוח בכמות המוגדרת בנספח ה "ש", אם לא צויין אחרת תדגם יחידת מוצר אחת.
      2. טרם ביצוע הדגימה יוודא נציג המעבדה כי המשלוח מאוחסן בשלמותו בצורה המאפשרת את זיהויו המלא אל מול מסמכי המשלוח.
      3. הדגימה תתבצע באופן אקראי על ידי נציג המעבדה.
      4. באם מפאת גודל המוצר לא מתאפשרת נטילתו על ידי הנציג, אזי הוא יסמנו באופן ברור ושאינו ניתן לשינוי והמוצר יישלח למעבדת הבדיקה על ידי היבואן.
      5. באחריות המעבדה לבצע את פעולת הזיהוי והנטילה לא יאוחר מ 60 ימים ממועד מתן אישור השחרור המותנה, באם לא בוצע יש לוודא כי הטובין עדיין ברשות היבואן, לדווח על כך לממונה ולפעול לפי הוראותיו.

#### **ביצוע הבדיקה**

* + - 1. מעבדת הבדיקה תבצע את בדיקת המשלוח עפ"י נספח ה- ש' הישים.
      2. **איחוד משלוחים** - במקרה ומדובר במספר משלוחים של אותם טובין רשאי היבואן לבקש כי יאושר **"איחוד המשלוחים"** לצורך קיום הבדיקה וזאת אם מתקיימים כל התנאים הבאים:

1. הדגמים בהם זהים.
2. כל המשלוחים הגיעו בטווח זמן שלא יעלה על 60 ימים .
3. הם נושאים מספרים סידוריים עוקבים או סימון מנת הייצור שניתנו ע"י היצרן והמעידים על כך שהטובין הם מאותה סידרת ייצור.
   * + 1. **משלוח טובין משומשים או מחודשים** – במקרה זה התנאי לקבלת אישור הממונה על התקינה הוא אישור דגם **ובדיקות לכל מוצר שבמשלוח.** יוער כי במקרים אלו מחובתו של היבואן לציין בטופס הבקשה כי מדובר בטובין משומשים או מחודשים.
       2. **המעבדה תשלים את בדיקת ה "ש" לא יאוחר מתום 6 חודשים ממועד הגשת הבקשה.**

על כל עיכוב על המעבדה לדווח לממונה על התקינה ולפעול על פי הוראותיו. הדיווח יכלול עדכון האם הטובין המיובאים עדיין בחזקת היבואן.

#### **המשך פעילות המעבדה לאור תוצאות הבדיקה**

* + - 1. במידה והבדיקה תהיה **במסקנה "מתאים"** תשגר המעבדה למערכת הממונה על התקינה **אישור משלוח** (אישור של מעבדת בדיקה המסתמך על בדיקה של מדגם מטובין מסוים במשלוח מסוים, שלפיו הטובין שנבדקו זהים לדגם הטובין שניתן לגביו אישור דגם) ואת שאר המסמכים הנלווים כלהלן:

1. פרטי הבקשה.
2. מסמכים שהגיש היבואן למעבדה במסגרת טיפול בבקשתו.
3. פרטי המשלוח.
4. אישור הדגם, תעודות הבדיקה/ אישור המשלוח.
5. מסמכים רלוונטיים אחרים כפי שתמצא לנכון.
   * + 1. על סמך הנ"ל , ובאם אין הנחיה אחרת של הממונה, יופק למשלוח " אישור על עמידה בדרישות הממונה על התקינה ".
       2. לגבי משלוחים שנבדקו בחזקת המכס יהווה אישור על עמידה בדרישות הממונה גם אישור שחרור מהמכס.
       3. במידה והבדיקה תהיה במסקנה "לא מתאים" תוציא המעבדה ליבואן הודעה בדבר הממצאים ותדרוש החלטתו בדבר טיפול בממצאים, כאשר היבואן רשאי לפעול באחת מהדרכים הבאות וזאת תוך תקופה שלא תעלה על 60 ימים מיום הוצאת ההודעה בדבר הליקויים:
6. תיקון הליקויים
7. השמדת המשלוח
8. החזרת המשלוח לחו"ל
   * + 1. בחר היבואן לתקן את הליקויים, יודיע על כך בהקדם למעבדה, יפעל לתיקון הליקויים כנדרש, ויזמין את מעבדת הבדיקה לבצע בדיקת סילוק הליקויים ואם יימצא שהליקויים סולקו כנדרש, תשגר המעבדה למערכת הממונה על התקינה אישור משלוח (בלוויית כל המסמכים הנדרשים ובכלל זה את כל תעודות הבדיקה שבוצעה למשלוח) , אישור זה יהווה אסמכתא להפקת "אישור על עמידה בדרישות הממונה על התקינה".
       2. בחר היבואן להשמיד את המשלוח, יודיע על כך בהקדם למעבדה ויתאם עמה מועד ומיקום השמדת המשלוח. הושמד המשלוח בנוכחות / באישור נציגי מעבדת הבדיקה, תשלח מעבדת הבדיקה למערכת הממונה את התיעוד המעיד על כך ותסגור את הבקשה של היבואן.
       3. בעת ביצוע ההשמדה על נציג המעבדה לוודא כי: קיום כל הכמות של הטובין המיועדים להשמדה , ההשמדה מבוצעת באופן שאינו מאפשר את מחזור הטובין.
       4. בחר היבואן להחזיר את המשלוח לחו"ל, יודיע על כך בהקדם למעבדה ועם החזרת המשלוח לחו"ל ימציא למעבדה ראיות לייצוא המשלוח (רשימון יצוא, חשבון ספק, שטר יצוא). עם קבלת כל המסמכים, מעבדת הבדיקה תשלח הודעה בצירוף כל המסמכים המעידים על כך למערכת הממונה על התקינה ותסגור את הבקשה של היבואן.
       5. מצאה מעבדת בדיקה כי הטיפול בליקויים לא הסתיים תוך 60 ימים כנדרש, או שהמסמכים שהוגשו לה כהוכחת יצוא אינם מספקים, או כי לא בוצעה השמדה, תעביר את המידע לממונה על התקינה ותפעל בהתאם להנחיותיו.
       6. הממונה על התקינה רשאי להאריך את התקופה לתיקון הליקויים בטובין/החזרת הטובין לחו"ל/השמדת הטובין, בהתאם לנסיבות העניין, ובלבד שקיבל לכך בקשה מתאימה ומנומקת מאת היבואן באמצעות מעבדת הבדיקה. הממונה רשאי להתנות אישור זה במתן ערובה.

#### **הפסקת הליך הטיפול בבקשה על ידי המעבדה**

* + - 1. כל עוד לא ניתן אישור שחרור מותנה, רשאית מעבדה להפסיק את ההליך בין אם לבקשת היבואן ובין אם בשל ניתוק מגע של היבואן מעבר לחודש ימים.
      2. לאחר שניתן אישור שחרור מותנה, המעבדה אינה רשאית להפסיק את ההליך ללא קבלת אישור מפורש ובכתב מאת הממונה.

### **במקרה בו הטובין מסווג בקבוצה 1 אולם בתקן החל עליו קיימים גם סעיפים רשמיים שבקבוצות 2 או 3 תוגש ותטופל הבקשה לפי קבוצה 1 ובנוסף:**

* + 1. היבואן יצרף לבקשתו הצהרה ומסמכים לגבי אותם הסעיפים כפי שנדרש לגבי אותה הקבוצה.
    2. בנוסף לאישור בדיקת המשלוח שתזין המעבדה למערכת הממונה , היא תציין עבור סעיפים אלו הוגשו הצהרות.
    3. מערכת הממונה תפיק את אישור על עמידה בדרישות הממונה לכלל המשלוח והממונה יקיים בקרה מדגמית על ההצהרות שהוגשו.

### טיפול במשלוחים המיועדים לשטחי הרשות הפלשתינאית

* + 1. ככלל, למשלוחים המיועדים לרשות הפלסטינית לא יינתן אישור שחרור מותנה מהמכס,

כל הבדיקות תתבצענה טרם שחרור הטובין מחזקת המכס.

* + 1. לאחר שהמשלוח ייבדק וימצא מתאים לדרישות, תשלח המעבדה הבודקת למערכת הממונה, את אישור המשלוח (בלוויית המסמכים כפי שפורט לעיל לעניין אישור המשלוח) וזה יהווה אסמכתא למתן אישור על עמידה בדרישות הממונה על התקינה, אישור הממונה על התקינה יהיה גם אישור לשחרור המשלוח מרשות המכס ולהעברתו לשטחי הרשות הפלשתינאית.
    2. אם בבדיקה מתגלים ליקויים שניתן לתקנם והיבואן מעוניין בכך, ניתן יהיה לשחרר את הטובין בשחרור מותנה לשטחי הרשות הפלסטינית בתנאים הבאים בלבד:
       1. יש למעבדה הסכם לביצוע זיהוי ונטילה או בדיקת סילוק ליקויים עם מכון התקנים הפלסטיני (PSI), הסכם מסוג זה טעון את אישורו של הממונה על התקינה.
       2. השחרור המותנה יתבצע לחזקת היבואן בשטחי הרשות בלבד.
       3. השחרור המותנה יתבצע תחת התחייבות היבואן להשאיר את הטובין ברשותו ולאחסן אותו תחת "הסגר" במחסניו עד לקבלת אישור הממונה על התקינה.
       4. תוגש ערבות מתאימה.
    3. טובין המיועדים לשטחי הרשות הפלשתינאית זכאים לפטור מסימון / אזהרות בשפה העברית ובלבד שהם מסומנים באופן מתאים בערבית. לשם קבלת פטור זה על המעבדה לקבל את אישור מתאם הפעולות בשטחים כי הטובין מסומנים כנדרש בשפה הערבית.
    4. כל שאר ההוראות לגבי קבלת אישור על עמידה בדרישות הממונה לפי קבוצות הטובין כמפורט לעיל חלות על משלוחי הטובין לרשות הפלסטינית, אלא אם כן נאמר במפורש אחרת.

# פרק 6: חובות היבואנים

**היבואנים יקיימו את החובות המוטלות עליהם מכוח כל דין, לרבות הדגשים הבאים:**

1. היבואן יירשם במרשם היבואנים.
2. היבואן ישמור את כל הפרטים והמסמכים הנדרשים על פי הוראות פקודת היבוא והיצוא, ההוראות והצווים המוצאים מכוחה והוראות נוהל זה.

כחלק מכך, על היבואן לשמור על "תיק מוצר" לדגם, אשר יכלול את כל הפרטים הנדרשים בתוספת לפקודה.

1. היבואן יאפשר למעבדת בדיקה לקיים את כל הנדרש לשם קיום הוראות פקודת היבוא והיצוא והוראות כל דין.
2. היבואן יקיים את כל ההצהרות וההתחייבויות שהגיש במסגרת בקשותיו השונות לאישור יבוא הטובין, לאישור הדגם וכיוצא בזה.
3. החל יבואן בביצוע בדיקה של טובין מסוים במשלוח מסוים לצורך אישור המשלוח על ידי מעבדת בדיקה אחת, לא יהיה רשאי הוא להמשיך את ביצועה של בדיקת הטובין האמור באותו משלוח או להתחיל את ביצוע הבדיקה האמורה מחדש אצל מעבדת בדיקה אחרת, למעט אם קיבל לכך אישור מראש ובכתב מהממונה על התקינה ובהתקיים נסיבות חריגות המצדיקות זאת, לדעת הממונה וכפי שיפרט.

# פרק 7: מסלולי הקלות ליבואנים

## כללי

* 1. פרק זה מפרט את מסלולי ההקלות ליבואנים המבקשים להביא מצרכים המסווגים בקבוצת יבוא מספר 1 .

המסלולים האפשריים הנם: "מסלול ירוק", "מסלול זהב" ו"מסלול יהלום", לרבות התנאים לכניסה למסלולים אלו, ההקלות בכל מסלול והיציאה מהמסלולים.

* 1. המטרה של מסלולים אלו היא הקלה על יבואנים ובלבד שגם המצרך וגם היבואן הם בעלי היסטוריית יבוא תקינה כפי שיפורט להלן.
  2. מסלולי ההקלות הנם ליבואן ולמוצר למול כל מעבדה בנפרד, כל מעבדה תחליט על מסלול הקלות לפי מאפייני פעילות היבואן מולה.
  3. הכנסה להפרת אמון מבטלת את הזכאות להקלות למול כל המעבדות.

### 

## "מסלול ירוק"



### ההקלות שמקנה "מסלול ירוק"

### יבואן במסלול ירוק זכאי להקלה הבאה:

במשלוחים המסחריים יערכו בדיקות, עפ"י המפורט בנספח הש' הישים, ל- 50% מהמשלוחים מאותם הדגמים שתיק המוצר שלהם הוגדר ירוק על פי סעיף 2.2.3. שלהלן.

המשלוחים שייבדקו ייבחרו בשיטת דגימה אקראית.

50% האחרים יקבלו את "אישור המשלוח" ללא בדיקה ואישור זה דינו כאישור כל משלוח אחר.

### תנאים להצטרפות למסלול הירוק

* + 1. מעבדה תחליט על הכנסת יבואן למסלול הירוק רק באם מתקיימים שני התנאים הבאים: "יבואן ירוק ו"תיק מוצר ירוק".
    2. התנאים **לקבלת מעמד "יבואן ירוק":**
       1. היבואן לא נמצא בסטאטוס מפר אמון ולא היה בסטטוס זה במהלך 3 השנים האחרונות.
       2. היבואן היה בסטאטוס מפר אמון ב-3 השנים האחרונות, אך עמד בתנאים להחזרה מסטטוס זה בהתאם לסעיף 5.1.
       3. היבואן מייבא טובין מאותו היצרן ובכמויות מסחריות, בתדירות של לפחות 3 משלוחים בשנה החולפת האחרונה (מתאריך הגשת הבקשה הנוכחית שנה אחורה).
       4. לא התקבלה כל הנחייה ו/או התראה מרשות מוסמכת כלשהי (כגון; אגף המכס, הממונה על התקינה במשרד הכלכלה ) המונעת כניסתו למסלול הירוק.
       5. עומד בכל התחייבויותיו כנדרש.
    3. **"תיק מוצר ירוק"**

תיק המוצר יוגדר כירוק בהתקיים התנאים הבאים:

* + - 1. הטובין הנבדקים משויכים לתיק המוצר ומסווגים בקבוצה מספר 1.
      2. הדגם/ משפחת הדגמים מאושר/ים עפ"י התקן הישים.
      3. קיימת תעודת בדיקה מלאה לדגם (לאותם סעיפי תקן שהוגדרו כרשמיים בצי"ח):

1. בתוקף על פי המפורט בנספח ה – ש' הישים.
2. עם מסקנה "מתאים".
   * + 1. מערכת הבטחת איכות במפעל היצרן מאושרת ע"י גוף התעדה מוסמך לפי 17021 ISO לתקני ניהול. הסמכתו של גוף התעדה ניתנה ע"י גוף אקרדיטציה מוכר שהינו חבר ב- IFA (INTERNATIONAL ACCREDITATION FORUM) ושחתום על (MLA (MULTILATERAL AGREEMENT .

תנאי חלופי אפשרי לדרישה זאת הינו כאשר חברה מייצרת את מוצריה אצל יצרנים שונים תחת שם המותג שלה (ORIGINAL EQUIMPMENT MANUFACTURER OEM-)

והיא מקיימת מערכת פיקוח על היצרנים שלה בהתאם לסעיפים הנוגעים של המהדורה התקפה של ISO9001 ומחזיקה במסמכים תקפים המעידים על ביצוע שוטף של הפיקוח.

* + - 1. בתעודות ההתעדה הנ"ל יפורטו תחומי ההסמכה הרלוואנטים לטובין שלגביהם מבוקשות ההקלות, בשפה האנגלית, תוקף התעודה, שם היצרן, כתובת המפעל, ושם המדינה. נדרש כי התעודה תהיה בתוקף כל עוד היבואן נמצא במסלול הירוק/זהב. באחריות היבואן, להמציא למעבדת הבדיקה תעודה תקפה חדשה עם סיום תוקף תעודת ההתעדה הקודמת.
      2. מתאריך הגשת הבקשה הנוכחית שנה אחורה,היו לפחות 3 משלוחים רציפים מאותו יצרן/יבואן לאותו "תיק מוצר" (שהוגדר כירוק) שבבדיקות החלקיות נרשמו מסקנות "מתאים" .

### הוצאה מ"מסלול ירוק"

* + 1. בכל מקרה בו יוכנס יבואן לסטאטוס של מפר אמון, בהתאם להוראות נוהל זה, יבוטלו ההקלות באופן מידי והיבואן יוצא מ"המסלול הירוק"(ובהתאם גם מ"מסלול זהב" או מ"מסלול יהלום").
    2. כאשר אחד, או יותר, מהתנאים האחרים המפורטים בסעיף 2.2.2 מופר או חדל להתקיים, תברר מעבדת הבדיקה עם היבואן, בהתאם למקרה, את מהות החריגה, סמוך עד כמה שניתן למועד ההפרה.
    3. לא תוקנה/טופלה חריגה כלשהי ע"י יבואן, במועד שהוקצה לו לשם כך על ידי מעבדת הבדיקה, תבטל מעבדת הבדיקה את כל ההקלות ב"מסלול הירוק" לגביו.
    4. במידה ויתגלו אי התאמות במשלוח ששוחרר ללא בדיקה טרם מתן אישור הממונה על התקינה, במסגרת מסלול הקלות (לרבות מסלול זהב ויהלום) אזי בנוסף להוצאה מהמסלול, המעבדה הבודקת תחייב את היבואן לבצע למשלוח "קריאת איסוף" (RECALL) ותדווח על כך מידית לממונה על התקינה.

## "מסלול זהב"

### ההקלות שמקנה "מסלול זהב"

**יבואן במסלול זהב זכאי להקלה הבאה:**

במשלוחים המסחריים יערכו בדיקות, עפ"י המפורט בנספח הש' הישים, ל- 33% מהמנות מאותם הדגמים

שתיק המוצר שלהם הוגדר ירוק על פי סעיף 2.2.3. , המנות שייבדקו ייבחרו בשיטת דגימה אקראית.

67% האחרים יקבלו את "אישור המשלוח" ללא בדיקה ואישור זה דינו כאישור כל משלוח אחר.

### תנאים להצטרפות למסלול זהב

היבואן נמצא במסלול ירוק עם לפחות תיק מוצר אחד במשך שנה ברציפות.

### הוצאה ממסלול זהב

יבואן יוצא אוטומטית ממסלול זהב עם הוצאתו ממסלול ירוק (ראה סעיף 2.3. לעיל) ובהתקיים אותם תנאים.

## "מסלול יהלום"

### ההקלות שמקנה "מסלול יהלום"

**יבואן במסלול יהלום זכאי להקלה הבאה:**

מיד עם קבלת טופס הבקשה תיתן מעבדת הבדיקה אישור משלוח שישמש אסמכתה למתן אישור על עמידה בדרישות הממונה על התקינה, זאת לפני ביצוע בדיקות הש' למשלוח והבדיקות יתבצעו לאחר מתן אישור על עמידה בדרישות הממונה. הקלה זו הנה בנוסף להקלה לה זכאי היבואן מעצם היותו במסלול הירוק או הזהב..

### תנאים להצטרפות

* + 1. היבואן נמצא במסלול ירוק או זהב.
    2. מייבא, בממוצע שנתי, לפחות **3** משלוחים בשבוע, של מוצרים אשר תיק המוצר שלהם הוגדר כירוק.
    3. ליבואן חנויות בבעלותו אשר רק בהן נמכרים הטובין אותם הוא מייבא.
    4. היבואן מקיים מערכת ניהול מלאי ממוכנת. המחסנים מסודרים ומאותרים באופן כזה שבו המשלוחים נכנסים, עוברים תהליך של סילוק ליקויים, מונחים על מדפים, מאותרים ומזוהים כמוכנים לשיווק. כל תהליך קליטה, סילוק ליקויים ואחסנה זה מתועד לפרטיו ויש אפשרות לעקוב אחר המיקום והזיהוי במחסנים בכל שלבי הקליטה, ההכנה והניפוק של כל מוצר.
    5. מחזיק מערכת נהלים מסודרת ומקיפה המסדירה לפרטיו את תהליך הטיפול של היבואן בטובין המיובאים

אשר תיק המוצר שלהם הוגדר כירוק (לרבות טיפול בסימון, סילוק ליקויים, גיבויים, הדרכות והסמכות),

והוא פועל על פיה.

* + 1. מחזיק ומקיים נוהל פנימי עדכני, שאושר ע"י מעבדת הבדיקה, המסדיר את טיפול הלקוח ביתר הטובין המיובאים על ידו (אשר תיק המוצר שלהם לא הוגדר כירוק: דגמים חדשים שאין עליהם אישור דגם, מוצרים שאינם במסלול הירוק וכו').
    2. עמד בתנאי סקר מקדים שערכה מעבדת הבדיקה במחסניו לאימות התקיימותם של סעיפים 4.2.4 עד 4.2.6 לעיל. הסקר יבוצע בעזרת רשימת התיוג המצורפת לפרק זה (נספח ב').
    3. עומד בתנאי סקרי מעקב שתערוך מעבדת הבדיקה במחסניו, אחת לשנתיים, לאימות המשך התקיימותם של סעיפים 4.2.4. עד 4.2.6 לעיל. סקר המעקב יבוצע אף הוא, בעזרת רשימת התיוג הנ"ל.

**על אף האמור לעיל, יבואנים שהיו במסלול יהלום ערב כניסתה לתוקף של הוראה זו, גם אם אינם מקיימים את מלוא התנאים , ימשיכו להיות במסלול זה אם המליץ על כך מכון התקנים ונימק את המלצתו וההמלצה אושרה על ידי מהממונה.**

### תהליך הטיפול במשלוח שיובא במסלול יהלום

* + 1. היבואן יגיש בקשה לשחרור הטובין.
    2. מעבדת הבדיקה תאמת את הזכאות לשחרור במסלול זה.

אומתה הזכאות – מעבדת הבדיקה תנפיק אישור משלוח שיהווה אסמכתא למתן אישור על עמידה בדרישות הממונה.

* + 1. מיד עם קבלת הטובין במחסניו יפעל היבואן כלהלן:
       1. יבצע, במידת הצורך, תהליך של סילוק ליקויים;
       2. ידגום אקראית מוצר אחד מכל דגם/משפחה שבמשלוח שיסומן במספר הבקשה ויאחסנו במקום מוגדר ומסומן במחסניו עד הגעת המעבדה לבדיקה.
       3. יודיע למעבדת הבדיקה אילו דגמים מוכנים לבדיקה.
       4. רק לאחר ביצוע ההליך הנ"ל יהיה רשאי היבואן למכור את הטובין. היבואן ימכור אך ורק   
          טובין העומדים בדרישות התקנים הרשמיים החלים עליהם.
       5. מעבדת הבדיקה תבצע את הבדיקה לא יאוחר משבועיים ממועד מתן אישור המשלוח.
       6. אחת לשבוע (מידי שבוע), יבצע נציג המעבדה הבודקת בדיקות של המשלוחים של היבואן שהוכנס ל"מסלול יהלום" המוצר הנבדק ידגם מהמדפים ובהיעדר מלאי ייבדק המוצר שנדגם על ידי היבואן כאמור בסעיף 4.3.3.2. לעיל.
       7. היה ובבדיקת המוצר התגלתה אי התאמה לתקן, תחייב המעבדה את היבואן לבצע "קריאת איסוף"(RECALL), תדווח לממונה ותפעל לפי הנחיותיו.

### הוצאה ממסלול יהלום:

* + 1. יבואן יוצא אוטומטית ממסלול יהלום עם הוצאתו ממסלול ירוק (ראה סעיף 2.3. לעיל).
    2. במקרה של הפרה של אחד או יותר מהתנאים הנוספים המפורטים בסעיף 2.2.2. לעיל, תבצע מעבדת הבדיקה בירור דחוף, לפשר ההפרה, עם איש הקשר מטעם היבואן. בהיעדר הסבר מניח את הדעת, יוצא היבואן ממסלול יהלום ותבוטלנה ההקלות שניתנו לו במסגרת מסלול זה.

## חזרה למסלולי ההקלות

מעבדת בדיקה יכולה להחזיר יבואן שהיה במסלול הקלות ובשל אי עמידה באחד מהתנאים הוצא ממנו, בחזרה למסלול ובלבד שיעמוד בתנאים הבאים:

### חזרה ל"מסלול ירוק":

* + 1. ננקטו כל הפעולות הנדרשות ו/או הוצגו הוכחות לכך שנשוא ההפרה (אי העמידה בתנאים) טופל /סולק ע"י היבואן וכי היבואן ממלא אחר מלוא התנאים הנדרשים לכניסה למסלול.
    2. **בנוסף, בגין " כניסה לסטאטוס של "מפר אמון" יתקיימו כל אלה:**
       1. התקופה בה הוכרז כמפר אמון הסתיימה.
       2. הצגת מסמך בו יפורטו הפעולות המתקנות ו/או המונעות שבוצעו במערכת האיכות אותה מנהל היבואן.
       3. זימון נציג המעבדה הבודקת לביצוע מבדק באתר/י היבואן על מנת לוודא ולאשר שהפעולות שננקטו אכן אפקטיביות.

### חזרה ל"מסלול זהב":

#### יבואן יוכל לחזור למסלול זהב רק לאחר שנה מחזרתו למסלול הירוק.

### חזרה ל"מסלול יהלום":

* + 1. היבואן חזר למסלול הירוק.
    2. מעבדת הבדיקה בצעה סקר מקדים עפ"י סעיף 4.2.7. לעיל.

**נספח ב' לפרק 7**

**רשימת תיוג לביצוע סקר מקדים של מערכת ניהול מלאי במחסן הלקוח**

|  |  |  |
| --- | --- | --- |
| **נושא** | **ממצאים** | **מסקנה** |
| התאמת כתובת המחסן להצהרת היבואן. |  |  |
| האם המחסן בבעלות היבואן ומופעל ע"י היבואן ? (או בבעלות קבלן משנה ומופעל ע"י קבלן משנה) |  |  |
| 1. האם קיים נוהל מבוקר של היבואן המגדיר ומפרט תפקיד מנהל לוגיסטיקה ? (ניהול מלאי, אחסנה, הפצה) 2. האם האחריות והסמכות של מנהל הלוגיסטיקה מפורטים בנוהל ? |  |  |
| א. האם תפקיד מנהל הלוגיסטיקה מאויש בפועל ?  ב. האם מנהל הלוגיסטיקה בעל ניסיון מוקדם בניהול לוגיסטיקה ? |  |  |
| 1. האם קיים במחסן משרד לניהול וטיפול בדוקומנטציה של יבוא, קבלה, אחסנה והפצה ? 2. האם קיים נוהל מחסן המפרט את שיטת הטיפול והבדיקה של הדוקומנטציה ? |  |  |
| א. האם קיים מיפוי תהליך רשום של שלבי הטיפול בטובין (מהנמל ועד ללקוח) ? |  |  |
| 1. האם במחסן קיימת מערכת ניהול מלאי ממוכנת ? 2. האם מערכת ניהול המלאי הממוכנת בבעלות היבואן ? 3. האם קיים מסמך רשום לתפעול מערכת ניהול מלאי ממוכנת ? 4. האם קיים מסמך רשום המנחה ביצוע שיטתי של גיבוי רשומות פרטי המשלוח והמלאי במדיה מגנטית / אופטית ? |  |  |
| א. האם גיבוי רשומות ניהול מלאי במדיה מגנטית מבוצע באופן שיטתי ולאורך זמן ? |  |  |
| 1. האם נשמרים רשומות מסמכים של משלוחי יבוא ? 2. האם ניתן לשלוף רשומות משלוחי יבוא 7 שנים ? |  |  |
| 1. האם בדיקות קבלה של משלוחי יבוא במחסן מבוצעות ע"פ שיטה המפורטת במסמך מבוקר ? 2. האם נשמרים רישומי בדיקת הקבלה של כל משלוחי היבוא 7 שנים ? 3. האם רישומי בדיקות קבלה של כל משלוח יבוא כוללים: מספר מכולה, מספר סגר, מספר מיצהר, ארץ ייצור, שם ייצרן, מספר דגם ייצרן, מספר פריט של היצרן, כמות, שם מסחרי של הדגם ? |  |  |
| 1. האם מיקום טובין במחסן (איתור וזיהוי) רשום במערכת ניהול מלאי ממוכנת ? 2. האם פרטי זיהוי טובין במחסן מאפשרים עקיבות לפרטי משלוח יבוא ספציפיים ? 3. האם קיים נוהל לטיפול בדגמים חדשים שאין עליהם אישור דגם? |  |  |
| 1. האם מרוקנים משלוחי יבוא ממכולות בשערי כניסה למחסן היבואן ? 2. האם המחסן מחולק לאתרי אחסנה מוגדרים ומזוהים (חניה, פריקה, קבלה, אחסנה, אריזה ומשלוח) ? 3. האם נרשמים בשער יציאה של המחסן משלוחי מוצרים המופצים ללקוחות ? 4. האם פרטי רישומי משלוחי מוצרים יוצאים כוללים: תאריך נטילה מהמדף במחסן, איתור במחסן ממנו נלקח המוצר, מספר דגם יצרן, כינוי מסחרי של המוצר, כמות, מספר רישוי של הרכב ? 5. האם הוגדר אתר במחסן לביצוע פעילות ערך מוסף (כגון: סילוק ליקויים) ? 6. האם קיימת עמדת עבודה לביצוע בדיקות ע"י נציג המעבדה הבודקת? |  |  |
| 1. האם היבואן רשום ברשימת המסלול הירוק /זהב. 2. האם היבואן מייבא לפחות 3 משלוחים בשבוע? |  |  |
| 1. האם קיים נוהל לטיפול בסימון וביצוע סילוק לקויים במוצרים? 2. האם קיים נוהל הדרכות והסמכות? |  |  |

**מבצע הסקר:\_\_\_\_\_\_\_\_\_\_\_\_\_\_\_\_\_\_\_ גורם מאשר:\_\_\_\_\_\_\_\_\_\_\_\_\_\_\_\_\_\_\_\_\_\_\_ חתימה:\_\_\_\_\_\_\_\_\_\_\_\_\_\_\_\_\_\_\_\_\_\_**

**פרק 8 : הפרת אמון**

## כללי

## הקדמה

* + 1. הממונה על התקינה רשאי לקבוע כי יבואן הוא "מפר אמון", אם לדעתו התקיימו התנאים הקבועים לשם כך בפקודת היבוא והיצוא ובהתאם לאמור בפרק זה.
    2. על הליכי שחרור טובין, שיובא ע"י יבואן "מפר אמון", יחולו צעדי החמרה המתוארים בהמשך

פרק זה.

## מטרות

לקבוע את:

* + 1. העילות שבגינן תדווח המעבדה לממונה על התקינה על חשד להפרת אמון ותגיש המלצתה בהתאם..
    2. יובהר כי הממונה רשאי להכניס יבואן לסטטוס "מפר אמון" גם ללא המלצת מעבדת בדיקה ובהתאם להוראות הפקודה ונוהל מפר אמון.
    3. צעדי ההחמרה במשטר הבדיקות והליכי השחרור מהמכס הנוגעים למתן אישור מותנה ואשור הממונה על התקינה ליבואן "מפר אמון".
    4. המקרים בהם תוכל המעבדה להמליץ לממונה על התקינה לבטל סטאטוס "מפר אמון" ליבואן וחזרה למשטר בדיקות רגיל.

## העילות להכנסת יבואן לסטאטוס "מפר אמון" יהיו כמפורט בפקודה, ובכלל זה

## 

* + 1. במקרה שבו יבואן קיבל אישור שחרור המותנה בהתחייבותו שלא למכור את הטובין עד לבדיקה במחסניו ובידי המעבדה מידע נתמך בראיות כי היבואן הפר התחייבותו זו.

יובהר לעניין זה כי ככל שהטובין לא יימצאו בחזקת היבואן, או כאשר היבואן אינו מאפשר למעבדה לבדוק ולוודא את הימצאות הטובין בחזקתו, הדבר יחשב כמכירה ללא אישור.

* + 1. היבואן ייבא טובין או ביקש לייבא טובין על יסוד מידע כוזב או שגוי, לרבות באמצעות מסמכים כוזבים או שגויים.
    2. היבואן מונע מהמעבדה להשלים את הליך אישור המשלוח בפרק זמן של 6 חודשים מיום מתן השחרור המותנה (ולא ניתנה הארכה למועד זה).
    3. מעבדת הבדיקה תעביר את המלצתה לממונה לעניין התקיימותן של עילות אלה ותפעל בהתאם לצעדי ההחמרה במשטר הבדיקות כפי שיקבע הממונה.

## העילות להוצאת יבואן מסטטוס מפר אמון

* + 1. באם החליט הממונה שההכנסה לסטטוס מפר אמון תהיה לכמות משלוחים מוגדרת ורציפה ובמידה ובמשלוחים אלו קיבל היבואן את אישור העמידה בדרישות הממונה ללא שהפר את התחייבויותיו.
    2. באם החליט הממונה על הכנסת היבואן לסטטוס מפר אמון לתקופה קצובה , ובמהלך התקופה עמד היבואן בכל התחייבויותיו.

## הממונה על התקינה אחראי ליישום ההוראות המפורטות בפרק זה בכל הקשור

* + 1. לביצוע בקרה בכל הנוגע ליישום ההחמרה / ההקלה במשטר הבדיקות בהתאם להנחיותיו להכנסה/הוצאה של יבואן מסטטוס "מפר אמון".
    2. מתן הנחיות למעבדת הבדיקה במצב של חשד לעניין מהימנות האישורים או הפרת התנאים שנקבעו בהם וזאת עוד בטרם קביעת היבואן כ"מפר אמון" (בין היתר לאור סעיף 2 ח לפקודה).
    3. עדכון רישום סטטוס היבואן המפר במרשם יבואנים והודעה על כך ליבואן.

## צעדי ההחמרה

#### בהתאם לנוהל: "מפר אמון" של משרד הכלכלה והתעשייה ליבואן מפר אמון לא יינתן:

#### פטור לפי הוראת סעיף 2 (ג)(2) לצי"ח ..

#### אישור תל"ח תקופתי, ובאם ניתן, יבוטל מיד עם הכנסתו של הלקוח לסטאטוס מפר אמון.

#### אישור תקופתי על עמידה בדרישות הממונה לטובין שניתן לגבם היתר סימון בתו תקן, ובאם ניתן לפני מועד קביעת סטטוס מפר האמון, יבוטל מיד עם הקביעה.

#### אישור על עמידה בדרישות הממונה במסלול הצהרה בקבוצות טובין 2 ו-3.

#### אישור שחרור מותנה מהמכס אלא אם כן החליט הממונה על התקינה לתת אישור שחרור מותנה תחת הפקדת ערבות בנקאית.

#### היבואן יוצא במידית ממסלולי ההקלות.

## הודעה בדבר ביטול סטאטוס "מפר אמון"

עם מתן החלטת הממונה בדבר הוצאת יבואן מסטטוס מפר אמון יעודכן מרשם היבואנים בהתאם ותישלח אל היבואן במייל הודעה על כך.